
	Tema
	Paauglystės pokyčiai, 6 kl.

	Pamokos idėja
	Pamokos metu mokiniai tyrinėja paauglystėje vykstančius fiziologinius ir psichologinius pokyčius. Sužino apie hormonų poveikį kūnui, emocijų kaitą ir su tuo susijusius sunkumus. Diskutuojama, kaip brendimo laikotarpiu padėti sau ir kitiems, kokie sprendimai gali padėti įveikti su brendimu susijusias psichologines ir fiziologines problemas.

	Sąvokos
	Brendimas – fiziologinė raidos stadija/ lyties formavimosi tarpsnis, per kurį individas subręsta fiziškai, psichiškai ir socialiai. Psichologijoje tai paauglystės tarpsnis, esantis tarp vaikystės ir suaugystės.
Testosteronas – tai pagrindinis vyrų lytinis hormonas, priklausantis androgenų grupei, tačiau jis taip pat gaminamas ir moterų organizme, nors ir žymiai mažesniais kiekiais. Testosteronas atlieka svarbų vaidmenį daugybėje organizmo procesų – jis lemia vyriškus antrinius lytinius požymius (balso mutaciją, raumenų augimą, plaukuotumą), palaiko kaulų tankį, lytinį potraukį, spermatozoidų gamybą, taip pat veikia nuotaiką ir energijos lygį.
Estrogenas - yra pagrindinis moteriškasis lytinis hormonas, atsakingas už daugybę organizmo funkcijų, tokių kaip lytinės brandos vystymasis, mėnesinių ciklo reguliavimas ir vaisingumas. Jis taip pat palaiko kaulų, odos, širdies ir kraujagyslių sveikatą, o jo lygis ir balansas svarbus psichologinei būklei ir bendrai savijautai. 
Testosteronas, estrogenas – pagrindiniai brendimo metu aktyvūs hormonai.
Savivertė – apibendrinta žmogaus nuomonė apie save ir apie tai, kiek jis vertingas.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. Atpažinti ir įvardyti pagrindinius fiziologinius bei emocinius pokyčius paauglystėje.
2. Suprasti hormonų poveikį kūnui ir elgesiui.
3. Ugdyti gebėjimą priimti savo kūno pokyčius ir emocijas.
4. Mokytis spręsti brendimo laikotarpiu kylančius psichologinius sunkumus.
5. Palaikyti pagarbų ir empatišką požiūrį į kitus.

	Tikslas
	Padėti mokiniams suprasti paauglystėje vykstančius pokyčius ir ugdyti gebėjimą tinkamai reaguoti į su brendimu susijusius iššūkius.

	Uždaviniai
	1. Supažindinti mokinius su brendimo metu vykstančiais fiziologiniais ir emociniais pokyčiais.
2. Skatinti mokinius atvirai kalbėti apie paauglystės sunkumus ir jausmus.
3. Aptarti adaptyvius įveikos metodus, kaip tvarkytis su emociniais ir fiziniais iššūkiais.

	Trukmė
	45 min.

	Pamokos pavadinimas
	Paauglystės pokyčiai

	Priemonės
	· Projektorius;
· Kompiuteris;
· Rašymo priemonė;
· Sąsiuvinis/popieriaus lapas.

	PAMOKOS EIGA
	Pamokos planą sudaro septynios dalys:
1. temos atskleidimas (išsiaiškinama, ką mokiniai jau žino) – 5 minutės;
2. temos analizė (turimos žinios papildomos naujomis) – 15 minučių;
3. praktika (naujos žinios pritaikomos praktiškai) – 15 minučių;
4. refleksija (gautos žinios apibendrinamos) – 5 minutės;
5. pritaikymas (naujos žinios susiejamos su pritaikymu realiame gyvenime po pamokos) – 5 minutės;
6. skaitmeniniai šaltiniai (skaidrės, vaizdo įrašai);
7. rekomenduojama literatūra (nuorodos į informaciją, su kuria rekomenduojama susipažinti prieš pamoką).

	1. TEMOS ATSKLEIDIMAS


	Mokytojas prisistato ir pristato temą „Paauglystės pokyčiai“. Klausimai mokiniams:
- Kas, jūsų manymu, yra paauglystė?
- Kada žmogus tampa paaugliu?
- Kokius pokyčius pastebite savyje ar savo drauguose?
Atsakymai surašomi lentoje arba per „Mentimeter“. Mokytojas pabrėžia, kad brendimas – natūralus ir kiekvienam unikalus procesas.

	2. TEMOS ANALIZĖ


	EIGA
	REKOMENDUOJAMAS TURINYS

	
	ĮVADAS

	
	Pristatomos užsiėmimo taisyklės (skaidrė Nr. 2)
	Mokytojas pristato užsiėmimo taisykles, aptaria pagarbos, dėmesingumo ir saugios aplinkos svarbą. Paprašo mokinių pasiūlyti papildomų taisyklių, kurios, jų manymu, padeda jaustis saugiai kalbant apie asmenines temas.

Pabrėžiama, kad ši tema gali būti jautri, todėl svarbu susitarti dėl pagarbos, klausymosi ir nevertinimo. Mokytojas gali sakyti: „Šiandien kalbėsime apie pokyčius, kurie vyksta su kiekvienu žmogumi. Svarbiausia – kad galėtume kalbėti atvirai ir su pagarba vieni kitiems.“

	
	Užduotis „Anoniminiai klausimai“ (skaidrė Nr. 3)

	
	Šios užduoties tikslas suteikti mokiniams saugią erdvę anonimiškai užduoti jiems rūpimus klausimus apie paauglystės pokyčius. Anonimiškumas padeda drąsiau išsakyti abejones ar aptarti temas, kurios galėtų būti nejaukios viešai/ prieš klasę.

Reikalingos priemonės: lapeliai ir rašymo priemonės. 

Instrukcija: 
· Kiekvienas gausite po lapelį, sugalvokite ir anonimiškai parašykite bent vieną su užsiėmimo tema susijusį klausimą.
· Primenu, kad klausimai anoniminiai, todėl niekas nesužinos, kurį klausimą uždavėte.
· Lapeliai bus surenkami ir į klausimus bus atsakyta užsiėmimo pabaigoje.

	
	TĘSIAMAS ĮVADAS

	
	Pasidalinama įžanginiu posakiu (skaidrė Nr. 4).

Paaiškinama, kas yra paauglystė, brendimas (skaidrė Nr. 5).


Aptariama kada mokiniai gali tikėtis paauglystės laikotarpiui būdingų pokyčių apraiškos/ pradžios (skaidrė Nr. 6).

	Paaiškinama, jog brendimas tai laikotarpis, kai žmogaus kūnas, mąstymas ir jausmai keičiasi, nes jis pereina iš vaikystės į suaugystę. Analogija: „kaip programinės įrangos atnaujinimas — kūnas atnaujinamas, kad galėtų atlikti naujas funkcijas.“

Mokytojas pabrėžia, kad šis procesas vyksta palaipsniui ir skirtingu laiku kiekvienam, tačiau įprastai pasireiškia 11-13 amžiaus tarpsnyje. Galima pasakyti: „Brendimas nėra lenktynės – kiekvieno kūnas turi savo tempą.“ Šiame etape, kaip ir didžiojoje dalyje pamokos, itin svarbu normalizuoti galimus skirtumus paauglystės pasireiškime: „Visiškai natūralu, kad tavo brendimas gali prasidėti kiek anksčiau ar vėliau nei tavo bendraamžių“. Taip pat, svarbu pabrėžti galimus skirtumus priklausomai nuo lyties. Paprastai mergaitėms brendimas prasideda anksčiau (galimos rėžės nuo 8 iki 13 m.), o berniukams vėliau (nuo 9 iki 14 m.). Galima įvardinti ir įprastinę paauglystės pabaigą – 18 m.

	
	FIZIOLOGINIAI POKYČIAI

	
	Prieš pristatant fiziologinius pokyčius, pasirinktinai mokiniams galima užduoti keletą klausimų:
· Balsavimas rankų pakėlimu, uždavus klausimą: „Kurie jau pastebėjote pokyčių savo kūne ar elgesyje?“.
· Tiems, kurie pakėlė ranką: „Kokius fiziologinius/ kūno pokyčius, kuriuos sietumėte su paauglyste jau pastebėjote?“.

Pristatomi bendri fiziologiniai pokyčiai, pasireiškiantys lytinio brendimo, paauglystės metu. Trumpai aptariamas/ apibūdinimas kiekvienas pokytis (skaidrė Nr. 7).

Pristatomi tik mergaitėms ir tik berniukams būdingi fiziologiniai pokyčiai. Trumpai aptariamas/ apibūdinimas kiekvienas pokytis (skaidrė Nr. 8).
	Pirmiausia pristatomi bendri fiziologiniai pokyčiai, būdingi tiek berniukams, tiek mergaitėms. Punktai su trumpais aprašymais:
· Plaukai naujose vietose. Brendimo metu pradeda augti plaukai pažastyse, ant kojų, rankų, gaktos srityje bei kitose kūno vietose. Tai natūrali kūno apsauga ir ženklas, kad kūnas keičiasi. Plaukeliai darosi vis tankesni, tamsesni ir šiurkštesni, kai kuriems jie gali būti tamsesni ar tankesni — tai priklauso nuo genetikos. Galima rinktis, ar juos šalinti, ar ne – tai asmeninis pasirinkimas. Niekas neturėtų Jūsų spausti, kaip su jais turite elgtis. Kaip ir minėta, kai kurie pasirenka šalinti plaukelius, kai kurie juos palieka augti. Akcentas: nėra teisingo ar neteisingo sprendimo dėl kūno plaukų - pabrėžti pagarbą skirtingiems pasirinkimams.
· Suaktyvėjusios riebalinės liaukos (spuogai, odos pokyčiai). Hormonai aktyvina riebalines liaukas, todėl gali atsirasti spuogų, ypač ant veido, nugaros ar krūtinės. Tai nereiškia, kad kažkas negerai, įprastai odos problemos yra laikinos. Spuogeliai paprastai atsiranda dėl hormonų, o ne prastos higienos. Padeda: individualioms problemoms pritaikyta odos priežiūros rutina, odos lietimo/ spuogų spaudymo vengimas bei subalansuota mityba.
· Lytinių organų pokyčiai. Brendimo metu vyksta lytinių organų vystymasis, lytiniai organai auga ir keičiasi. Tai natūralus vystymosi ženklas – kūnas ruošiasi galimybei tapti suaugusiu žmogumi. Kiekvieno augimas skirtingas – dydis, forma ar laikas nėra vienodi. Pastaba: pristatyti neutraliai, aiškiai, vartoti medicinius terminus, vengti išsireiškimų, kaip „privati vieta“ ar pan.
· Padidėjęs prakaitavimas ir kūno kvapas. Hormonai suaktyvina prakaito liaukas, todėl daugiau prakaituojama, ypač sportuojant ar jaudinantis. Kvapas atsiranda, kai bakterijos susimaišo su prakaitu. Kadangi atsiranda specifinis kūno kvapas, prireikia dažniau praustis. Padeda: kasdienis prausimasis, švarūs drabužiai, dezodorantas. Akcentuojama, jog tai natūrali kūno reakcija.
· Greitesnis augimas (ūgio ir svorio pokyčiai). Smegenys gamina ir augimo hormonus, todėl prasidėjus lytiniam brendimui, gali stipriai paaugti. Paauglystėje vyksta augimo šuolis — vieni greitai išauga, kiti vėliau. Kai kurie tampa aukšti ir liekni, kiti – stambesni; tai normalu. Kartais koordinacija dar „nespėja“ paskui kūną, todėl galima jaustis nerangiai. Priminti, jog visi bręsta skirtingu tempu bei pabrėžti pozityvaus kūno įvaizdžio svarbą. Greitas augimas, formų pasikeitimas, lytinių organų išvaizdos pokyčiai gali kelti įvairių jausmų. Svarbu, kad žinotumėte, jog tai natūralu. Jei manote, kad kažkas vyksta neįprastai, jaučiate fizinį nepatogumą, tuomet verta kreiptis į gydytoją. Jei norite daugiau informacijos sužinoti patys, verta rinktis patikimus šaltinius – sveikatos specialistų pateiktą informaciją, informacinius leidinius ir pan.

Pristatomi tik mergaitėms būdingi fiziologiniai pokyčiai. Punktai su trumpais aprašymais:
· Krūtų augimas (kartais nevienodas). Pradeda augti krūtys. Kartais krūtys gali augti nevienodai: viena auga greičiau už kitą, tačiau po kiek laiko krūtų forma suvienodėja.
· Figūros pokyčiai (formuojasi moters kūnas). Brendimo metu ne tik auga krūtys, bet ir išryškėja liemuo, praplatėja klubai, figūra tampa vis labiau moteriška. Organizmas keičiasi, ruošia kūną tapimui moterimi. Tuomet gali pradėti kaupti riebalus, todėl gali atrodyti, kad priaugama svorio. Kai kurios mergaitės į tai reaguoja labai jautriai, puola laikytis įvairių dietų. Tačiau, svarbu atkreipti dėmesį, jog dietų laikymąsis gali būti žalingas, ypač brendimo laikotarpiu, rizikuojama prarasti svarbius vitaminus bei mineralus. Dietų pasekmės gali būti tiek fiziologinės, tiek psichologinės – valgymo sutrikimų rizika, emocinė gerovė ir pan. Taip pat, nereikia pamiršti, kad tai yra natūrali, normali lytinio brendimo dalis, kad taip turi būti. Su laiku, kūnas adaptuojasi, hormonai išsilygina ir svoris stabilizuojasi savaime.
· Mėnesinės. Vienas svarbiausių lytinio brendimo požymių. Kai kurios merginos susiduria su prieš menstruaciniu sindromu: įtampos pojūtis, nepastovi nuotaika, didesnis irzlumas. Prieš kiekvienas menstruacijas mergaitė gali jaustis išsipūtusi, pastorėjusi, o taip pat jautriau reaguoti į įprastus dalykus. Taip pat, galima pastebėti, kad makštyje atsiranda išskyrų – tai natūralus procesas, kurio metu makštis valosi. Paprastai išskyros yra bespalvės ir bekvapės. Jei tau atrodo, kad išskyrų labai daug, jos nemalonaus kvapo ar geltonos spalvos, tuomet verta pasikonsultuoti su gydytoju. 

Pristatomi tik berniukams būdingi fiziologiniai pokyčiai. Punktai su trumpais aprašymais:
· Balsas. Pasidaro žemesnis, kartais „lūžtantis“, tačiau tai būdinga ne visiems berniukams.
· „Šlapi sapnai“. Prasideda poliucijos – naktiniai sėklos išsiliejimai. Sėkla išsilieja per varpą miegant. Tai normalus reiškinys, dėl kurio nereikia nerimauti.
· Erekcija. Nuo erotinių minčių ir fantazijų atsiranda erekcija. Kartais erekcija gali prasidėti be jokios paaiškinamos priežasties.
· Padidėja lytiniai organai. Greitai gaminami lytiniai hormonai. Padidėja varpa su kapšeliu.
· Ūsai/ barzda. Ant veido gali pradėti augti ūsai ir barzda.
· Platesni pečiai, raumenys. Išsivysto stambesni raumenys, praplatėja pečiai.

	
	EMOCINIAI POKYČIAI

	
	Pristatomi emociniai pokyčiai, būdingi brendimo, paauglystės laikotarpiui. Trumpai apibūdinimas bei aptariamas kiekvienas pokytis (skaidrė Nr. 9).




	Pristatomi emociniai pokyčiai, pateikiami galimi emociniai pokyčiai su aprašymais:
· Nuotaikų kaita (Pykstu + juokiuosi + verkiu). Hormonų veikla brendimo metu gali sukelti greitus nuotaikos pokyčius – džiaugsmas gali greitai virsti liūdesiu ar pykčiu. Tai nereiškia, kad su jumis kažkas negerai – jūsų kūnas tiesiog mokosi reguliuoti emocijas. Padeda: gilus kvėpavimas, judėjimas, pasikalbėjimas su draugu ar suaugusiuoju, kai reikia. Siekiama normalizuoti emocijų kaitą, vengti frazių „tai tik hormonai“, o ryškinti emocinį raštingumą (gebėjimą atpažinti, identifikuoti ir suprasti emocijas bei jų svarbą).
· Savęs paieškos (kas aš?). Bręstant keičiasi požiūris į save: pradedame mąstyti „kas aš esu?“, „ką mėgstu?“, „kokie mano tikslai?“. Gali atsirasti noras būti savitesniu, išsiskirti ar atrasti savo stilių, pomėgius. Tai labai svarbus augimo etapas – padeda suprasti, kas teikia džiaugsmą ir kas tau tinka (skatinti atvirumą ir priminti, kad „bandymai atrasti save“ yra visiškai natūralūs).
· Susidomėjimas santykiais. Bręstant gali atsirasti noras patikti kitiems, domėtis draugyste ar simpatijomis. Tai natūrali emocinio augimo dalis – kūnas ir protas pradeda ruoštis suaugusiųjų socialiniam gyvenimui. Santykiai šiuo metu dažniausiai būna draugiškumo ir simpatijos lygio – mokomės pažinti, ką reiškia rūpintis, gerbti ir pasitikėti kitu žmogumi. Svarbiausia – pagarba sau ir kitiems, supratimas, kad niekas neturi teisės versti daryti to, ko nenori. Brendimo laikotarpiu taip pat paprastai prasideda pirmosios romantinės patirtys. Dažnai norisi artumo, intymaus kontakto su kitu žmogumi. Kartais galima susidurti su nejaukiomis arba atvirkščiai – maloniomis situacijomis. Galima paminėti, kad jausmai ir simpatijos turi daug formų – svarbiausia, kad santykyje būtų pagarba, saugumas ir laisvas pasirinkimas. Jei santykiai kelia iššūkių ar norisi pasidalyti savo situacija, gali kalbėti su draugu/-e, artimuoju ar Vaikų linijos savanoriu. Atkreipiamas dėmesys, jog kontaktinė informacija pagalbos/ paramos galimybėms bus pateikiama pristatymo pabaigoje.
· Norisi daugiau privatumo. Brendimo metu norisi daugiau asmeninės erdvės, būti vienam, turėti paslapčių ar savo vietą. Tai nereiškia, kad nebemyli šeimos ar nenori bendrauti – tiesiog keičiasi poreikis turėti ribas. Privatumas nėra lygus uždarumui, tai sveikas savarankiškumo požymis, kuris yra labai individualus – privatumo poreikis kiekvienam iš mūsų gali būti skirtingo lygmens. Padeda bendru susitarimu, brėžti ribas su šeima ar draugais. Pavyzdžiui: visada pasibelsti prieš įeinant, gerbti draugo asmeninį laiką ir pan. 
· Daug jausmų vienu metu. Kartais gali jaustis sumišęs: liūdnas ir džiaugsmingas tuo pačiu metu.
Brendimas veikia ne tik kūną, bet ir smegenis – todėl emocijos gali būti stipresnės. Svarbu jas priimti ir išmokti išreikšti (piešiant, kalbant, rašant ar sportuojant). Svarbu atsiminti, jog nėra blogų ar gerų emocijų – visos jos normali kūno reakcija į išorinius stimulus, padedanti mums išgyventi.

	
	HORMONAI

	
	Mokiniams iškeliami hipotetiniai klausimai: Kodėl šie pokyčiai vyksta? Hormonai: kas tai?

Trumpai ir supaprastintai pristatoma hormonų samprata (skaidrė Nr. 10).

Išskiriami du baziniai hormonai, dalyvaujantys brendimo metu: testosteronas bei estrogenas. Įvardijama, jog šie hormonai yra emocinių ir fizinių pokyčių „kaltininkai“ (skaidrė Nr. 11). Pasirinktinai galima aptarti ir platesnes šių hormonų funkcijas, kurios pateikiamos prie rekomenduojamo turinio.
	Estrogenas yra vienas iš svarbiausių hormonų moters organizme, atliekantis esminį vaidmenį vystant ir palaikant lytinę sistemą, kaulų sveikatą, nuotaikos reguliavimą ir net odos būklę. Estrogenas veikia daugybę organizmo procesų.

Estrogenas stipriai veikia moters lytinių organų, tokių kaip gimda, kiaušintakiai ir makštis, vystymąsi. Paauglystėje jis skatina antrinių lytinių požymių, tokių kaip krūtinės augimas ir riebalinio audinio pasiskirstymo pokyčiai, formavimą, suteikiant moteriai būdingas formas. Šis hormonas taip pat
vaidina pagrindinį vaidmenį menstruacinio ciklo reguliavime. 

Testosteronas – tai pagrindinis vyrų lytinis hormonas, priklausantis androgenų grupei, tačiau jis taip pat gaminamas ir moterų organizme, nors ir žymiai mažesniais kiekiais. 

Testosteronas atlieka svarbų vaidmenį daugybėje organizmo procesų – jis lemia vyriškus antrinius lytinius požymius (balso mutaciją, raumenų augimą, plaukuotumą), palaiko kaulų tankį, lytinį potraukį, spermatozoidų gamybą, taip pat veikia nuotaiką ir energijos lygį. Moterims testosteronas padeda palaikyti raumenų tonusą ir hormoninę pusiausvyrą. Normalus testosterono kiekis yra būtinas tiek vyrų, tiek moterų sveikatai, todėl jo trūkumas ar perteklius gali turėti reikšmingą poveikį fizinei bei psichologinei savijautai.

	PSICHOLOGINIAI SUNKUMAI

	
	Aptariami, paauglystės laikotarpiu/ brendimo metu, dažniausiai pasitaikantys psichologiniai sunkumai (skaidrė Nr. 12). 

Pasirinktinai galima užduoti trumpą diskusinį klausimą:
· „Kaip mes galime vieni kitus palaikyti susiduriant su šiais sunkumais?“
	Galimi psichologiniai sunkumai bei trumpas aptarimas:

Nepasitikėjimas savimi/ žema savivertė
 „Brendimo metu daug kas keičiasi – mūsų kūnas, balsas, emocijos, net tai, kaip apie save galvojame. Kartais dėl šių pokyčių galime pradėti lygintis su kitais: ‘jis aukštesnis’, ‘ji gražesnė’, ‘aš kitoks’. Tai natūralu, bet svarbu žinoti – kiekvienas žmogus bręsta savo tempu, ir visi esame vertingi tokie, kokie esame dabar.

Kai kyla nepasitikėjimas savimi, verta prisiminti dalykus, kuriuos moki ir sugebi: gal esi geras draugas, moki piešti, padedi kitiems, esi nuoširdus. Tai ir yra tavo stiprybės.“

Svarbu atsiminti, jog nepasitikėjimas savimi neapibrėžia žmogaus – tai laikinas jausmas. Svarbu save palaikyti, ne menkinti, o nuolatiniai savęs palyginimai su socialiniuose tinkluose matomais asmenimis ar tarp draugų dažnai tik priverčia jaustis prasčiau (ir nėra tikri, žmonės rodo tik gražiąją pusę). Jei šis jausmas tęsiasi ilgai, galima pasikalbėti su psichologu ar mokytoju — tai drąsus, o ne gėdingas žingsnis.

Nerimas / stresas / baimė / gėda dėl vykstančių pokyčių. 
„Kai kūnas keičiasi, o jausmų daug – visai normalu kartais jausti nerimą, stresą ar net gėdą. Galbūt bijote, kad kažkas pastebės pasikeitimus, arba nesate tikri, kaip su tuo tvarkytis. Bet svarbu žinoti: visi paaugliai per tai eina.

Kiekvieno kūnas keičiasi skirtingu metu – vieniems anksčiau, kitiems vėliau, bet tai visiems nutinka. Nereikia slėpti, galima pasikalbėti su žmogumi, kuriuo pasitiki: mama, tėčiu, broliu, mokytoju ar psichologu. Jie gali padėti suprasti, kad tai laikina ir visiškai normalu.“

Baimė ar gėda dažniausiai atsiranda iš nežinojimo („o kas, jei su manimi kažkas ne taip?“). Stresą ir nerimą galima mažinti paprastais būdais: kvėpavimu, pokalbiais, fiziniu judėjimu, užsiėmimu mėgstama veikla. „Gėda“ neturi būti priežastis tylėti – pokalbiai padeda.

Patyčios
„Kartais paauglystėje atsiranda situacijų, kai kažkas juokiasi iš kitų – dėl išvaizdos, aprangos, balso ar kūno pokyčių. Tai vadinama patyčiomis.

Svarbu žinoti: pokyčiai brendimo metu nėra priežastis juoktis ar žeminti kitus. Visi keičiamės. Jei kažkas šaiposi, tai ne jūsų kaltė – kaltė visada yra to, kuris skaudina.

Kiekvienas turime teisę jaustis saugiai mokykloje. Jei matote patyčias ar jas patiriate – pasakykite mokytojui, psichologui ar suaugusiam, kuriuo pasitikite. Tai nėra ‘skundimas’ – tai rūpinimasis savimi ir kitais.“

Pastaba: improvizuojant, stengtis vengti moralizavimo.

	
	REKOMENDUOJAMI ĮVEIKOS METODAI

	
	Pirmiausia siekiama normalizuoti mokinių patirtis (skaidrė Nr. 13)

Mokiniams pateikiami metodų, galinčių padėti susitvarkyti su paauglystės/ brendimo laikotarpiu kylančiais iššūkiais, pasiūlymai (skaidrė Nr. 14 ir Nr. 15).
	Kaip ir aptarėme, paauglystėje kartais gali būti sunku – keičiasi kūnas, jausmai, nuotaikos. Tai visiškai normalu. Svarbiausia – mokytis rūpintis savimi. Kai jaučiatės prastai, stenkitės elgtis su savimi taip, kaip elgtumėtės su gerais draugais: su supratingumu ir kantrybe. Visiems būna dienų, kai nesiseka ar kyla abejonių, bet tai praeina.

Jausmus galima išlieti įvairiai – ne visada reikia apie juos kalbėti garsiai. Rašykite dienoraščius, pieškite, kurkite muziką arba užsiimkite veikla, kuri jums patinka. Tokie dalykai padeda nusiraminti ir geriau suprasti save.

Kartais aplinkiniams ar artimiesiems gali būti sunku suprasti, ką išgyvenate. Padėkite jiems – pasakykite, kaip jaučiatės. Pavyzdžiui: „Aš jaučiuosi liūdnas, nes man nesiseka mokykloje“ arba „Aš pykstu, nes jaučiuosi nesuprastas“. Tai padeda kitiems žinoti, ko jums reikia.

Nebijokite pasikalbėti apie savo jausmus su artimaisiais – tėvais, draugais, mokytojais ar psichologais. Pasidalijus tampa lengviau, o kiti gali padėti rasti sprendimus.

Fizinė veikla taip pat labai padeda – ji išjudina kūną ir mintis. Nebūtina sportuoti profesionaliai, svarbiausia – judėti taip, kaip jums patinka: šokti, eiti pasivaikščioti, važiuoti dviračiu. Taip pat nepamirškite pakankamai miegoti – miegas padeda atgauti jėgas ir gerą nuotaiką.

Rinkitės būti su tais žmonėmis, prie kurių jaučiatės gerai. Tikri draugai leidžia būti savimi. Ir dar vienas svarbus dalykas – venkite lyginimosi su kitais. Kiekvienas žmogus bręsta ir auga savo tempu, todėl jūsų tikslas – ne būti tokiems kaip kiti, o būti geriausia savo paties versija.

	
	PSICHOLOGINĖS PARAMOS GALIMYBĖS

	
	Trumpai pristatomos psichologinės pagalbos galimybės, skirtingos kreipimosi opcijos (skaidrė Nr. 16 ir Nr. 17).
	Paauglystėje vyksta daug pokyčių, tai laikotarpis, kai mokotės pažinti save ir kitus. Pažinimo pagilinimui galima rekomenduoti peržiūrėti vaizdo įrašą: Eglė Kislovski. Pokalbis apie paauglystę. 

Jei kada nors pasidaro sunku – visada galima prašyti pagalbos. Pagalbos prašyti nėra silpnumo ženklas – tai brandumo ženklas. Jeigu norite pasikalbėti su išoriniu asmeniu, galite kreiptis:

Pokalbiams telefonu: vaikų linija arba jaunimo linija.
Individualios ir grupinės konsultacijos: Vilniaus savivaldybės arba „Vilnius Sveikiau“ vykdomos iniciatyvos. 

	3. PRAKTIKA

	Užduočiai paliekama skaidrė Nr. 18.
Atliekama užduotis: „Mitas ar Tiesa“
· Mokytojas garsiai skaito po vieną teiginį iš užduoties lapo;
· Po kiekvieno perskaityto teiginio, prašoma pakelti ranką tų mokinių, kurie galvoja, jog teiginys yra Tiesa, tada, rankas pakelia mokiniai, kurie mano, jog teiginys yra Mitas;
· Mokytojas paprašo mokinių pakomentuoti pasirinkimą;
· Pasisakius keliems mokiniams, mokytojas pristato teisingą atsakymą, trumpai paaiškina, kodėl teiginys yra Mitas ar Tiesa bei pakomentuoja teiginio turinį, remiantis Rekomenduojamo turinio informacija.
· Tokia pačia eiga užduotis tęsiama iki pabaigos.

Papildoma diskusija:
· Ar yra tekę anksčiau girdėti, kuriuos nors iš paminėtų mitų? Jei taip, kuriuos?
· Kaip klaidingi įsitikinimai gali paveikti mūsų savivertę ir požiūrį į kitus?

„Anoniminiai klausimai“ – užduočiai paliekama skaidrė Nr. 19. 
Instrukcija:
· Mokiniai pabaigia rašyti kausimus;
· Lapeliai surenkami;
· Mokytojas garsiai skaito po vieną klausimą;
· Mokinių prašoma pasidalinti mintimis, atsakyti į klausimą;
· Mokytojas papildo mokinių įžvalgas ir atsako į klausimą;
· Tokia pačia eiga atsakoma į visus mokinių klausimus.

	4. REFLEKSIJA
	Klausimai mokiniams:
· Ką naujo šiandien sužinojote;
· Kas labiausiai įsiminė;
· Kaip manote, kodėl svarbu kalbėti apie brendimo pokyčius?
· Ką galėtumėte patarti draugui, kuris dėl paauglystės/ brendimo pokyčių jaučiasi nejaukiai?

	5. PRITAIKYMAS
	Namų užduotis / veikla po pamokos:
· Užrašyk tris būdus, kaip gali pasirūpinti savimi paauglystės metu (pvz., miegas, higiena, pokalbiai su artimaisiais).
· Pasidalink su šeimos nariu ar draugu viena mintimi, kurią šiandien išmokai.

	6. SKAITMENINIAI ŠALTINIAI
	Mokiniams rekomenduojamas vaizdo įrašas: Eglė Kislovski. Pokalbis apie paauglystę 

	7. REKOMENDUOJAMA LITERATŪRA
	Vaikų linija – emocinės paramos tarnyba vaikams ir paaugliams
· Kūno pokyčiai, sveikata paauglystėje: „Tu ir tavo kūnas“

Ugdomųjų kūrinių leidykla „Šviesa“ / Ugdymo plėtros centras
· Apžvelgiami fiziologiniai ir emociniai paauglystės pokyčiai: „Dėmesio, paauglystė!“ 

„AAAA Europe Distribution“
·  Prisijaukink menstruacijas: brendimas 

